Illum, il-Kummissjoni adottat il-Komunikazzjoni “Lejn sajd aktar sostenibbli fl-UE: is-sitwazzjoni attwali u l-orjentazzjonijiet għall-2022”. Il-Komunikazzjoni turi li, f'konformità mal-objettivi tal-Patt Ekoloġiku Ewropew, is-sajd tal-UE qed javvanza lejn aktar sostenibbiltà u qed jappoġġa t-tranżizzjoni lejn sistema tal-ikel tal-UE li ma tagħmilx ħsara lis-saħħa, li tħares l-ambjent u li tirfed is-sorsi sostenibbli ta' dħul għas-sajjieda tal-UE. Il-prestazzjoni soċjoekonomika tas-settur għadha tajba, minkejja l-kriżi tal-coronavirus, anke minħabba l-appoġġ rapidu tal-Kummissjoni. Il-Komunikazzjoni tappella għal aktar sforzi biex jiġu protetti r-riżorsi tal-baħar, kemm billi jinżammu livelli għoljin ta' ambizzjoni fl-UE kif ukoll billi jsir sforz biex jinkiseb l-istess standard għoli fil-ħidma ma' pajjiżi mhux tal-UE. L-Istati Membri, il-Kunsilli Konsultattivi, l-industrija tas-sajd, l-organizzazzjonijiet nongovernattivi u ċ-ċittadini interessati huma mistiedna jieħdu sehem sal-31 ta' Awwissu f'konsultazzjoni pubblika u jesprimu l-fehmiet tagħhom dwar l-opportunitajiet tas-sajd għall-2022. Il-Kummissarju Virginijus Sinkevičius, responsabbli mill-Ambjent, l-Oċeani u s-Sajd, qal: “Is-sajd tal-UE jkompli javvanza lejn użu aktar sostenibbli tal-baħar. U filwaqt li l-pandemija laqtet ħażin lill-komunitajiet tas-sajd tagħna, ġie kkonfermat li s-sostenibbiltà ambjentali hija l-muftieħ għar-reżiljenza ekonomika. Is-sitwazzjoni f'ċerti baċini tal-baħar teħtieġ l-attenzjoni partikolari tagħna, iżda minbarra dan, mill-kosta għall-oħra tal-baċini tal-baħar kollha tagħna jrid isir aktar biex niksbu r-riżultati għal-lat il-blu tal-Patt Ekoloġiku. Nistenna li kull wieħed u waħda minna jagħmel il-parti kollha tiegħu”. Il-Komunikazzjoni tal-2021 turi li speċjalment fl-Atlantiku tal-Grigal, is-sostenibbiltà kważi ntlaħqet għall-istokkijiet li kienu ġestiti skont il-prinċipju tar-rendiment massimu sostenibbli (MSY) – l-ammont massimu ta' ħut li s-sajjieda jistgħu joħorġu mill-baħar mingħajr ma jikkompromettu r-riġenerazzjoni u l-produttività futura tal-istokk. Stokkijiet b'saħħithom ikkontribwew aktar għall-prestazzjoni soċjoekonomika tas-settur, li għalhekk baqa' jagħmel il-qligħ minkejja l-impatti tat-tifqigħa tal-COVID-19. L-attivitajiet tas-sajd intlaqtu ħażin ħafna mill-kriiżi sanitarja u huwa stmat li l-valur tal-ħut li nħatt l-art naqas bi 17 % s-sena l-oħra meta mqabbel mal-2019. L-appoġġ rapidu li l-Kummissjoni pprovdiet lis-settur, b'mod partikolari billi għamlet EUR 136 miljun ta' fondi disponibbli mill-Fond Ewropew għall-Affarijiet Marittimi u s-Sajd, għen biex l-effetti tal-pandemija jiġu indirizzati malajr. Madankollu, biex jiġu żgurati stokkijiet tal-ħut b'saħħithom għall-ġenerazzjonijiet futuri, jeħtieġ li nkomplu bl-isforzi. Fil-Baħar Atlantiku u fil-Baħar Baltiku, għas-sena d-dieħla l-Kummissjoni se tipproponi li tkompli żżomm l-istess rata ta' mortalità mis-sajd f'konformità mar-rendiment massimu sostenibbli (MSY), jew li tnaqqasha, għall-istokkijiet ivvalutati għall-MSY u li timplimenta bis-sħiħ il-pjanijiet ta' ġestjoni li jistabbilixxu l-meded tal-MSY tal-mortalità. Fil-Baħar Mediterran u fil-Baħar l-Iswed, għalkemm wieħed jista' josserva titjib żgħir, ir-rati ta' sfruttament għadhom darbtejn ogħla mil-livelli sostenibbli. Għalhekk, sforzi qawwija se jkunu mmirati lejn l-implimentazzjoni msaħħa tal-pjan pluriennali għall-Mediterran tal-Punent u l-miżuri adottati mill-Kummissjoni Ġenerali għas-Sajd fil-Mediterran. Aktar titjib fil-Baħar Adrijatiku se jidher b'mod prominenti fl-opportunitajiet tas-sajd għall-2022. L-Istati Membri wkoll jeħtieġ li jżidu l-infurzar u l-kontroll tal-konformità mal-obbligu tal-ħatt l-art, b'mod partikolari bl-użu ta' għodod moderni ta' kontroll xierqa, bħal sistemi ta' monitoraġġ elettroniċi mill-bogħod, li huma l-aktar mezzi effettivi u kosteffiċjenti biex jiġi kkontrollat l-obbligu tal-ħatt l-art fil-baħar. Il-Kummissjoni se tkompli taħdem mal-Parlament Ewropew u mal-Kunsill biex jintlaħaq ftehim dwar is-sistema riveduta tal-kontroll tas-sajd, li se tiffaċilita l-użu ta' dawn l-għodod. Barra minn hekk, is-sajjieda huma mħeġġa jadottaw aktar l-użu ta' rkaptu aktar innovattiv u selettiv. Il-Fond Ewropew għall-Affarijiet Marittimi, is-Sajd u l-Akkwakultura (FEMSA) jista' jgħin fl-iffinanzjar ta' investimenti ta' dan it-tip. Fir-relazzjonijiet tagħha ma' pajjiżi terzi, il-Kummissjoni se tfittex livelli għoljin ta' allinjament dwar l-opportunitajiet tas-sajd u miżuri relatati ma' standards għoljin ta' sostenibbiltà. Dan se jkun kruċjali biex jiġi żgurat sfruttament sostenibbli tar-riżorsi u biex jinkisbu kundizzjonijiet ekwi għall-industrija tal-UE minħabba l-interkonnessjonijiet b'saħħithom bejn il-flotot fl-ilmijiet ikkonċernati. Fir-rigward tal-istokkijiet kondiviżi mar-Renju Unit, il-Ftehim dwar il-Kummerċ u l-Kooperazzjoni (TCA) jipprovdi bażi soda għall-ġestjoni sostenibbli tal-istokkijiet tal-ħut kondiviżi, kemm fil-konsultazzjonijiet annwali dwar l-opportunitajiet tas-sajd kif ukoll permezz tal-Kumitat Speċjalizzat għas-Sajd. Kuntest Kull sena, il-Kummissjoni tippubblika Komunikazzjoni li tiddeskrivi l-progress dwar is-sitwazzjoni tal-istokkijiet tal-ħut u tniedi konsultazzjoni pubblika wiesgħa dwar l-iffissar tal-opportunitajiet annwali tas-sajd għas-sena ta' wara. Din il-Komunikazzjoni tivvaluta l-progress li sar lejn il-kisba tas-sajd sostenibbli fl-UE, u tirrieżamina l-bilanċ bejn il-kapaċità tas-sajd u l-opportunitajiet tas-sajd, il-prestazzjoni soċjoekonomika tas-settur u l-implimentazzjoni tal-obbligu tal-ħatt l-art. Tistabbilixxi wkoll ir-raġunament għall-proposta dwar l-opportunitajiet tas-sajd għas-sena ta' wara. Il-passi li jmiss Wara l-konsultazzjoni, fil-ħarifa l-Kummissjoni se tressaq il-proposti tagħha għal Regolamenti dwar l-Opportunitajiet tas-Sajd għall-2022 fil-Baħar Atlantiku, fil-Baħar tat-Tramuntana u fil-Baħar Baltiku, kif ukoll fil-Baħar Mediterran u fil-Baħar l-Iswed. Il-proposti jqisu l-pjanijiet pluriennali u huma bbażati fuq parir xjentifiku pprovdut mill-Kunsill Internazzjonali għall-Esplorazzjoni tal-Baħar (ICES) u minn korpi indipendenti oħra, kif ukoll fuq l-analiżi ekonomika pprovduta mill-Kumitat Xjentifiku, Tekniku u Ekonomiku għas-Sajd (STECF). Il-proposti se jinkorporaw ukoll aġġustamenti li jirriżultaw mill-implimentazzjoni tal-obbligu tal-ħatt l-art. Fl-aħħar nett, il-Kunsill tal-Ministri tas-Sajd tal-Unjoni Ewropea se jiddiskuti l-proposti tal-Kummissjoni u se jistabbilixxi l-allokazzjoni tal-opportunitajiet tas-sajd. Għal aktar informazzjoni Il-Komunikazzjoni “Lejn sajd aktar sostenibbli fl-UE: is-sitwazzjoni attwali u l-orjentazzjonijiet għall-2022” Mistoqsijiet u Tweġibiet Politika Komuni tas-Sajd (PKS)